Deputatul PSD Laurențiu Gîdei a comentat joi seara în emisiunea Bună, România, cu Radu Buzăianu și Răzvan Zamfir, scandalul vilei de protocol care ar fi pregătită pentru Klaus Iohannis. Deputatul PSD a spus că premierul Marcel Ciolacu a comunicat pe baza informațiilor pe care le-a primit și că în acest moment nu există solicitări cu privire la beneficiarul vilei RA-APPS:
"Toată discuția pe fond cu 7 milioane de euro, da, aveți perfectă dreptate! Faptul că cei de la RA-APPS nu au comunicat imediat iarăși este o problemă.
Premierul Ciolacu a luat o atitudine extrem de îndrăzneață și a spus exact lucrurilor pe nume, fără niciun amendament a spus exact realitatea pe care a întâlnit-o din informările pe care le are de la RA-APPS.
Deci lucrurile sunt foarte clare! La moementul ăsta nu este o solicitare. Dar dacă va veni o instituție europeană sau un diplomat european? Deocamdată s-a cheltuit 2 milioane de lei. Știți foarte bine când a fost scandalul cu Vila Lac, pentru că erau bani care au trecut prin Guvern, premierul a intervenit imediat și a stopat. Aici este un contract semnat. Ce să facem? Să închidem contractul și să dăm banii înapoi, să plătim penalități? Contractul cred că este întocmit în termeni legali, dacă nu să intervină DNA-ul!".